མེ་ཏོག་ལྡུམ་རའི་ནང་གི་ཀླན་ཀ་ལས་མེ་ཏོག་འགའི་བར་གྱི་ཀླན་ཀ་དེ་ཉིད་རྩོམ་གྱི་བརྗོད་བྱར་བཀོལ་ཅིང་།སྒྲིག་གཞི་ནི་ཁོ་ཚོའི་རྩོད་གླེང་གི་ངོར་གྲུབ་ཡོད།དཔེར་ན།མེ་ཏོག་ཧ་ལོས་ཨ་མ་གཡུ་སྒྲོན་གྱིས་ལྡུམ་རར་ཆུ་ལྡུག་པ་མང་བ་ཚོར་བཞིན་དུ་ད་དུང་ཁོ་མོས་ཆུ་མི་ལྡུག་བ་ཅི་ཡིན་ནམ་ཞེས་བཤད་དུས།མེ་ཏོག་སེ་བ་ཡིས་ཨ་མ་གཡུ་སྒྲོན་གྱིས་ཆུ་ལྡུག་ཟིན་པའི་གནས་ཚུལ་བཤད་པར།ཧ་ལོ་ཕྲག་དོག་དང་ང་རྒྱལ་གྱིས་ཁེངས་ནས་མེ་ཏོག་སེ་བ་ལ་སྡིགས་མོད་དང་རང་ལ་ཆེ་བརྗོད་ཀྱིས་རྩོད་གླེང་གི་འགོ་བརྩམས།དེ་ནས་ཧད་ཏྭ་མཚལ་ཀས་ཧ་ལོ་ལ་ངག་འཇམ་གྱི་སྒོ་ནས་མཐུན་སྒྲིལ་གལ་ཆེ་ཚུལ་བརྗོད་པ་ལ།ཧ་ལོ་ཁོང་ཁྲོ་ཆེན་པོ་ལངས་པ་དང་།རང་གི་ཁེ་ཕན་གྱི་ཆེད་དུ་མེ་ཏོག་ཐག་ཁྱུད་ཀྱིས་ཧ་ལོ་ལ་ངོ་བསྟོད་བྱས་པས་ཧ་ལོ་སྔར་ལས་ཁོང་ཁྲོ་དང་ང་རྒྱལ་ཆེན་པོ་ལངས་ནས་ལྡུམ་རའི་མེ་ཏོག་ཡོངས་ལ་དམའ་འབེབ་ཀྱིས་རང་ཉིད་མེ་ཏོག་གི་གཙུག་རྒྱན་བྱ་འདོད་ཀྱི་རྣམ་འགྱུར་བསྟན།མེ་ཏོག་ཁྲ་ཐིག་གིས་ཨ་མ་གཡུ་སྒྲོན་རྒྱབ་བརྟེན་ལ་བཙོལ་ནས་ཧ་ལོའི་བྱ་སྤྱོད་ལ་མི་འཐད་པའི་གཏམ་སྨྲས་ཤིང་བུང་བ་བློ་གསལ་ཡང་མ་འཐད་པར་བཅུད་ལྡན་སྦྲང་རྩི་བཟོ་བར་མེ་ཏོག་ཀུན་འདྲ་མཉམ་ཡིན་པར་གླེང་།མེ་ཏོག་ཐག་ཁྱུད་ཀྱིས་སླར་ཡང་རང་དོན་ལ་དམིགས་ནས་ཧ་ལོ་ལྡུམ་ར་ནས་དབྱུང་དགོས་ཚུལ་གྱི་ཁ་རྩོད་དང་མེ་ཏོག་ཉི་མ་ལ་ངོ་བསྟོད་བྱས།མཐར་ཨ་མ་གཡུ་སྒྲོན་གྱིས་མཐུན་སྒྲིལ་གྱི་གལ་ཆེན་རང་བཞིན་བསྟན་པས་མེ་ཏོག་བར་གྱི་འགལ་བ་སེལ་བར་བྱས་ནས་ལྡུམ་ར་སྔར་ལས་མཛེས་བར་གྱུར།རྩོམ་གྱི་སྒྲིག་གཞི་དེ་རྩོད་གླེང་གི་ངོར་གྲུབ་པར་བྱས་ཡོད།